DOI: 10.14457/tu.the.2019.298
title: แผนธุรกิจร้านกาแฟ Chatterbox Cafe

description: ธุรกิจร้านกาแฟ Chatterbox Café นั้นเป็นธุรกิจที่จำหน่ายสินค้าทั้งกาแฟและเครื่องดื่มต่างๆ, อาหารคาว, เบเกอรี่ และขนมหวานให้กับผู้บริโภค โดยคอนเซ็ปต์ของร้านจะถูกออกแบบเป็นสไตล์ “Garden In The House” คือ มีสวนดอกไม้อยู่ภายนอกรอบบริเวณร้าน ภายในร้านมีการตกแต่งให้มีความหรูหรา ซึ่งลูกค้าจะรู้สึกถึงบรรยากาศของร้านที่เต็มไปด้วยธรรมชาติ มีกลิ่นอายของกาแฟเมื่อได้เข้ามานั่งรับประทานภายในร้าน ทางร้านมีเมนูสินค้าที่โดดเด่นเป็นเอกลักษณ์คือ “Specialty Coffee” ซึ่งเป็นกาแฟที่มีคุณภาพสูง และเมนูอาหารฟิวชั่น คือ สปาเก็ตตี้ไส้อั่วผัดขี้เมาและเมนูสินค้าประเภทอื่นอีกมากมาย โดยสถานที่ตั้งร้านตั้งอยู่ที่ ถนนทุ่งมังกร แขวงฉิมพลี เขตตลิ่งชัน โดยเริ่มเปิดดำเนินกิจการเมื่อวันที่ 8 เมษายน 2561 ความน่าสนใจของธุรกิจร้านกาแฟนั้น จากการสำรวจมูลค่าตลาดของธุรกิจคาเฟ่ในประเทศไทยโดย Euromonitor นั้น คาดว่า จะมีมูลค่าเพิ่มขึ้นเป็น 10,172.3 ล้านบาท ในปี พ.ศ. 2562 หรือคิดเป็นอัตราการเติบโตสะสมเฉลี่ยระหว่างปี พ.ศ. 2558 – 2562 ที่ร้อยละ 2.3 ต่อปี จึงเห็นได้ว่าธุรกิจร้านกาแฟในประเทศไทยนั้น มีแรงสนับสนุนจากทั้งจากฝั่งอุปสงค์และอุปทานในปริมาณที่มาก ดังนั้น ถ้าผู้ประกอบการรายย่อยและนักลงทุนแบรนด์กาแฟทั้งในและต่างประเทศสามารถตอบสนองความต้องการของผู้บริโภคได้ ก็จะมีหนทางที่สดใสในการส่งธุรกิจร้านกาแฟของตนให้ไปนั่งอยู่ในใจผู้บริโภคได้ในด้านสภาพแวดล้อมภายนอกส่วนใหญ่ปัจจัยต่างๆ นั้นจะส่งผลดีต่อธุรกิจร้านกาแฟในประเทศไทยยกเว้นปัจจัยทางด้านสภาพแวดล้อมทางเศรษฐกิจ และจากการวิเคราะห์สภาพแวดล้อมภายในนั้นอำนาจต่อรองของผู้ผลิตนั้นมีอำนาจต่อรองสูง, อำนาจต่อรองของผู้ซื้อมีอำนาจต่อรองปานกลาง, การแข่งขันระหว่างคู่แข่งในอุตสาหกรรมเดียวกันส่งผลกระทบเชิงลบต่อธุรกิจ, ภัยคุกคามจากสินค้ำทดแทนส่งผลกระทบเชิงลบต่อธุรกิจ และภัยคุกคามจากคู่แข่งรายใหม่ส่งผลกระทบเชิงลบต่อธุรกิจจากการวิจัยทางการตลาดนั้น ปัจจัยหลักที่ส่งผลต่อความสำเร็จของธุรกิจพบว่าปัจจัยอันดับแรกที่ทำให้ลูกค้าเลือกใช้บริการธุรกิจร้านกาแฟประเภท Café คือ คุณภาพและความหลากหลายของตัวเมนูสินค้าภายในร้าน ปัจจัยรองลงมาที่ทำให้ลูกค้าเลือกใช้บริการธุรกิจร้านกาแฟประเภท Café คือ บรรยากาศภายในร้าน ในส่วนความคาดหวังของลูกค้าที่มีต่อร้านกาแฟประเภท Café ในปัจจุบันนั้น ลูกค้าคาดหวังการบริการที่มีประสิทธิภาพ โดยเฉพาะอย่างยิ่งพนักงานภายในร้านนั้นต้องมีปฏิสัมพันธ์ที่ดีกับลูกค้า คาดหวังความแปลกใหม่ทันสมัยที่เป็นเอกลักษณ์ของแต่ละธุรกิจร้านกาแฟประเภท Café ที่ได้นำเสนอ ส่วนทัศนคติและความคิดเห็นเกี่ยวกับธุรกิจร้านกาแฟ Chatterbox café ลูกค้าแสดงความคิดเห็นว่าเมนูสินค้านั้นมีความหลากหลายน้อยไปหน่อย ซึ่งน่าจะเพิ่มทางเลือกที่มากขึ้นให้กับลูกค้า ควรหาเมนูที่เป็นเอกลักษณ์ของร้านที่มีรสชาติที่อร่อยและสามารถสร้างความแตกต่างจากร้านกาแฟประเภท Café ทั่วไปๆ แต่เมนูที่ทางร้านได้วางจำหน่ายอยู่ก็ถือมีรสชาติที่มีความอร่อยและราคาที่ไม่แพงมากเมื่อเทียบกับคุณภาพของสินค้าและการบริการกลุ่มตลาดเป้าหมายของธุรกิจร้านกาแฟ Chatterbox Café จะเป็นกลุ่มผู้บริโภคเพศหญิงและชาย มีอายุระหว่าง 25-35 ปี ซึ่งอยู่ในช่วงวัยทำงาน เนื่องจากทำเลที่ตั้งร้านอยู่ใกล้กับออฟฟิศที่ทำงานเป็นจำนวนมาก รายได้ต่อเดือน 20,000 บาทขึ้นไป โดยสถานะทางสังคมจะอยู่ระดับชนชั้นกลางถึงชนชั้นสูง ลักษณะนิสัยของกลุ่มผู้บริโภคเหล่านี้คือจะเป็นคนที่ชอบพบปะสังสรรค์กับเพื่อนฝูง การวางตำแหน่งผลิตภัณฑ์นั้น จะเป็นร้านกาแฟประเภท Café ที่มีขนาดธุรกิจระดับกลางในการวางแผนการดำเนินการนั้น ธุรกิจร้านกาแฟ Chatterbox Café นั้นจะทำการเปิดให้บริการตั้งแต่เวลา 9.00 – 18.00 น. โดยเปิดให้บริการทุกวันไม่มีวันหยุด มีการจัดซื้อวัตถุดิบที่มีคุณภาพและเลือก supplier ที่มีประสิทธิภาพ และให้ความสำคัญกับกระบวนการผลิตและการบริการลูกค้า ส่วนการบริหารทรัพยากรบุคคลนั้นธุรกิจได้ให้ความสำคัญกับการให้ผลตอบแทนและสวัสดิการพนักงานและการฝึกอบรมพนักงาน เพื่อให้พนักงานมีความรู้ความสามารถและใจรักในการทำงานเพื่อการบริการที่ดีให้กับลูกค้าในส่วนของกลยุทธ์ด้านการเงินนั้น ผู้จัดทำได้ประมาณการต้นทุนและรายได้ของทางร้านในอีก 5 ปี ข้างหน้า เพื่อใช้ในการวางแผนรายรับรายจ่ายเพื่อให้ธุรกิจเกิดสภาพคล่อง โดยได้วิเคราะห์สถานการณ์ทั้งใน Base Case, Worst Case และ Best Case ซึ่งจากการวิเคราะห์ธุรกิจร้านกาแฟ Chatterbox café ในอีก 5 ปีข้างหน้า (Base Case) นั้น NPV (Net Present Value) เป็นบวก หรือเท่ากับ 1,275,661.32 บาท อัตราผลตอบแทนของธุรกิจ (Internal Rate of Return) เท่ากับ 44% และมีระยะเวลาในการคืนทุน (Payback period) เท่ากับ 2.25 ปี